Gedagte vir die dag: Paaie van opregtheidArgieffoto (Foto: Chris Hilbert/Pixabay) Ek sal jou leer hoe wysheid werk. Ek sal jou op die regte pad lei. (Spreuke 4:11) Ek wil voortdurend tot jou hart spreek en jou na ’n plek van konstante vrede lei. Daar steek soveel meer in ’n verhouding met My as om net te weet dat Ek jou siel gered het en dit vir die ewigheid bewaar. Jy ontvang ook die groot seën van saam met My deur die lewe loop. EK IS altyd by jou om jou in my geregtigheid te lei en te rig. Die situasies in die lewe wat jou geloof beproef, bring jou na my teenwoordigheid sodat ons die intimiteit kan beleef wat Ek begeer om met jou te hê. As Ek ’n situasie in jou lewe toelaat, hetsy “goed” of “sleg”, kan jy altyd gerus wees dat Ek dit met ’n belangrike doel doen en ook met die begeerte om jou geloof te laat groei deur jou nader aan My te bring. Wanneer jy jou in omstandighede bevind wat wysheid en krag ver bo jou eie verg, dwing dit jou om na My te kyk. Dit is my begeerte dat jy sal leer om ten alle tye op die Heilige Gees staat te maak en nie net wanneer jy teëspoed en beproewing beleef nie. Ek wil jou na die oorvloedigheid lei wat jy veronderstel is om te hê, maar die pad na opregtheid lei soms deur moeilike tye – situasies wat maak dat jy soos nog nooit tevore nie op My vertrou. Vertrou net altyd op My en alles sal uiteindelik reg uitwerk.